Άγριος ξυλοδαρμός 48χρονου Ε/κ - Αναζητούνται 4 Τ/κ

Θύμα άγριου ξυλοδαρμού έπεσε το απόγευμα της Τρίτης 48χρονος Ελληνοκύπριος από την Κυπερούντα. Οι δράστες, τέσσερις Τουρκοκύπριοι, κατάφεραν να διαφύγουν από τη σκηνή και αναζητούνται από την Αστυνομία. Ο 48χρονος νοσηλεύεται με σοβαρά τραύματα στο Γενικό Νοσοκομείο Λευκωσίας.

Το επεισόδιο σημειώθηκε γύρω στις 16:00 της Τρίτης σε αγροτική περιοχή στο χωριό Αγρίδια, όταν ο 48χρονος «τσάκωσε» τους τέσσερις Τ/κ να βρίσκονται παράνομα μέσα στο περιβόλι του και σύμφωνα με την καταγγελία του, να κλέβουν φρούτα.

Μετά από παρατηρήσεις που τους έκανε, φαίνεται ότι άρχισε έντονη λεκτική αντιπαράθεση με τον 48χρονο να αρπάζει ένα σιδερολοστό για να τους κυνηγήσει. Στη συνέχεια, σύμφωνα με τα στοιχεία που έχει η Αστυνομία, οι δράστες φαίνεται πως του επιτέθηκαν, του πήραν το σιδερολοστό και τον χτύπησαν κυρίως στο κεφάλι. Αφού τον άφησαν αιμόφυρτο στο έδαφος, τράπηκαν σε φυγή.

Το θύμα κατάφερε να επικοινωνήσει με φιλικό του πρόσωπο και με την Αστυνομία, η οποία έσπευσε για έρευνες στη σκηνή. Ο 48χρονος αρχικά μεταφέρθηκε στο Νοσοκομείο Κυπερούντας, όπου του παρασχέθηκαν οι Πρώτες Βοήθειες ενώ στη συνέχεια μεταφέρθηκε στο Γενικό Νοσοκομείο Λευκωσίας καθώς τα τραύματα του – κυρίως στο κεφάλι – είναι πολύ σοβαρά. Η Αστυνομία αναζητά τους τέσσερις Τ/κ.